**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.06.2018, ora 08.00 – 03.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.06.2018, ora 7.00**

**RÂURI**

**Debitele au fost în creştere, ca urmare a** precipitaţiilor căzute în interval şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna şi pe cursurile superioare ale Oltului, Sucevei, Moldovei, Bistriţei şi Trotuşului şi în scădere pe cursul mijlociu şi inferior al Prutului şi pe cursul inferior al Siretului.

Pe celelalte râuri debitele au fost relativ staţionare.

Debitele se situează, în general, la valori cuprinse între 30-50% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Crasna, pe afluenţii Oltului superior şi mijlociu, pe unii afluenţi ai Argeşului superior, pe râurile din bazinul Siretului, Bârladului şi Prutuluişi mai mari în bazinul Jiului (60-90%) şi pe râurile din Dobrogea (>100%).

**În interval au fost emise opt** **atenţionări hidrologice pentru fenomene imediate**.

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi, în general, în creştere, ca urmarea p**recipitaţiilor prognozate şi propagării, exceptând râurile din bazinele hidrografice: Vedea, Prut, Bârlad, cursul Siretului, bazinele mijlocii şi inferioare ale Jiului, Argeşului, Ialomiţei, bazinele inferioare ale Oltului şi Buzăului şi pe râurile din Dobrogea, unde vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri și debite pe unele râuri din nordul, vestul şi centrul ţării şi din zonele de deal şi munte, ca urmare a precipitaţiilor sub formă de aversă, cu caracter torenţial, izolat mai însemnate cantitativ, prognozate.

**DUNĂRE**

**Debitul la intrarea în ţară** (secţiunea Baziaş) în intervalul 02-03.06.2018 **a fost în scădere, având valoarea de 4500 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (4400 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 02.06.2018, ora 08.00 –03.06.2018, ora 06.00**

**Administraţia Naţională de Meteorologie (A.N.M.) a emis în data de 02.06.2018, la ora 10.00, atenţionarea meteorologică nr. 31 - COD GALBEN, vizând instabilitate atmosferică accentuată și ploi însemnate cantitativ, valabilă în intervalul 02.06.2018, ora 14:00–03.06.2018, ora 23.00, conform căreia „în intervalul menționat vor fi perioade cu instabilitate atmosferică accentuată în zonele de munte, precum și în Crișana, Maramureș, Transilvania și nordul Moldovei. Vor fi averse care vor avea și caracter torențial, frecvente descărcări electrice, intensificări de scurtă durată ale vântului cu aspect de vijelie și căderi de grindină. În intervale scurte de timp sau prin cumulare se vor înregistra cantități de apă ce vor depăși 15...20 l/mp și punctiform 40...50 l/mp. Astfel de fenomene vor fi și în restul teritoriului, însă pe arii mai restrânse.”**

Această atenţionare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SĂLAJ, SIBIU, SUCEAVA, TIMIŞ, VÂLCEA şi VRANCEA (27 de prefecturi) - COD GALBEN.*

**În ţară,** vremea a fost mai caldă decât în mod obișnuit la această dată, deși valorile termice au marcat o scădere față de ziua precedentă. În regiunile vestice, nordice și centrale, precum și în zonele deluroase și montane, gradul de instabilitate atmosferică a fost accentuat și s-a manifestat prin averse ce au avut și caracter torențial, frecvente descărcări electrice și intensificări temporare ale vântului, cu viteze ce au atins la rafală 79 km/h (la Sărmașu, jud. Mureș). Cantitățile de apă au depășit local 15 l/mp și izolat 25 l/mp, acumulându-se până la 63 l/mp la Dej, în județul Cluj. Pe raza județelor Caraș-Severin, Hunedoara, Cluj, Bistrița-Năsăud, Covasna și Bacău, precum și în zona montană (Vf. Omu, Iezer, Rețitiș-Călimani) au fost consemnate căderi de grindină. În restul teritoriului cerul a fost variabil, iar manifestări ale instabilității atmosferice s-au semnalat cu totul izolat în nordul Olteniei. Temperaturile maxime s-au încadrat între 22 de grade la Sulina, Sfântu Gheorghe-Deltă și Mangalia și 32 de grade la Bechet și Turnu Măgurele, iar la ora 06 se înregistrau valori termice cuprinse între 10 grade la Întorsura Buzăului și 19 grade la Oravița, Calafat și Cotnari.

**Observație:** de ieri dimineață, de la ora 06.00, au fost în vigoare 6 avertizări cod portocaliu pentru fenomene meteorologice periculoase imediate, dintre care 3 emise de SRPV Timișoara, 2 emise de SRPV Cluj și 1 emisă de SRPV Sibiu, precum și 33 de atenționări cod galben, emise precum urmează: 13 de SRPV Timișoara, 8 de SRPV Cluj, 6 de SRPV Sibiu, 5 de SRPV Bacău și 1 de CNPM București pentru Muntenia.

**La Bucureşti** vremea a fost predominant frumoasă și caldă. Cerul a fost variabil, iar vântul a suflat slab până la moderat. Temperatura maximă, mai scăzută față de ziua precedentă, a fost de 29 de grade la Afumați și Băneasa și 30 de grade la Filaret, iar la ora 06.00 se înregistrau 12 grade la Băneasa, 14 grade la Afumați și 16 grade la Filaret.

**3. Prognoza meteorologică în intervalul 03.06.2018, ora 08.00 –04.06.2018, ora 08.00**

**În ţară, în zonele de deal și de munte, precum și în Maramureș, Crișana, Transilvania și Moldova, înnorările vor fi temporar accentuate și se vor semnala averse ce vor avea și caracter torențial, frecvente descărcări electrice, intensificări de scurtă durată ale vântului, trecător cu aspect de vijelie și, izolat, căderi de grindină. Cantitățile de apă vor depăși local 15...20 l/mp și punctiform 25...35 l/mp**. În aceste regiuni, valorile termice vor marca o scădere față de ziua precedentă și se vor apropia de normele perioadei. În restul teritoriului, vremea se va menține caldă, iar manifestări specifice instabilității atmosferice se vor semnala local. Temperaturile maxime vor fi cuprinse între 21 de grade în nordul litoralului și 33 de grade în sudul Munteniei, iar cele minime se vor situa între 10 și 19 grade.

**La Bucureşti,** vremea va fi deosebit de caldă. Temperatura maximă se va situa în jurul valorii de 31 de grade, iar cea minimă va fi de 16...18 grade. Cerul va fi variabil și, mai ales după-amiaza și la începutul nopții, vor fi intensificări ale vântului, ploi de scurtă durată și descărcări electrice.

***II. CALITATEA APELOR***

**Pe râurile interioare**

**A.B.A. Crișuri** informează că la data de 02.06.2018 s-a produs o poluare cu produs petrolier (manifestată sub formă de irizații) a cursului de apă Ierul Îngust în zona comunei Diosig (jud. Bihor) din cauza unor scurgeri din niște conducte dezafectate. Personalul A.B.A. Crișuri s-a deplasat la fața locului pentru investigații și prelevare de probe de apă. S-a răspândit material absorbant și s-au instalat baraje plutitoare pentru limitarea extinderii poluării. Se va reveni cu informații.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE